Priscilla Presley

**Priscilla Beaulieu Presley** (født **Priscilla Ann Wagner**; 1945) er en amerikansk skuespiller og forretningskvinne. Hun giftet seg med sanger og skuespiller Elvis Presley 1. mai 1967, og de fikk datteren Lisa Marie nøyaktig ni måneder senere. Deres vel tolv år lange forhold tok slutt 23. februar 1972, og de ble skilt 9. oktober 1973.

## Opphav
Priscillas norske morfar, Albert Henry Iversen, emigrerte fra Egersund til USA i mars 1905. Han giftet seg med Lorraine Grace Davis, som var av skotsk-irsk og engelsk avstamning. De fikk tre barn: Albert Warren junior (mars 1922), James Richard (mars 1924) og Anna Lillian Iversen (mars 1926). Sistnevnte ble senere kalt&nbsp;– eller navnet hennes ble endret til&nbsp;– Ann. Som barn ble hun kalt for «Rooney» (kort for Annie Rooney). I en alder av nitten år ble hun mor til Priscilla.

I et brev til rådhuset i Egersund ba Ann om informasjon om deres norske slektninger, og hun og ektemannen besøkte så familiemedlemmer i Norge på 1990-tallet. Priscilla har sin «egen plass» i Egersund&nbsp;– Priscilla Presleys plass. Da hun sommeren 2007 ble fortalt om planene for denne hyllesten av en norsk slektning, og spurt hva hun syntes, svarte hun: «Oh, it's marvellous!» («Åh, det er fantastisk!»). Området er nær huset i Kirkegaten hvor hennes bestefar ble født i 1899 og bodde. Presley-familien ble invitert av ordføreren i Egersund til åpningsseremonien, som fant sted 23. august 2008, men måtte avslå da Lisa Marie var gravid.

Priscillas biologiske far var James Wagner (kalt Jimmy eller Jim). Han var pilot i den amerikanske marinen. Foreldrene hans var Kathryn og Harold Wagner. 10. august 1944, 23 år gammel, giftet han seg med Priscillas mor. De hadde da vært sammen i mer enn tre år.

## Oppvekst
Priscillas biologiske far døde i en flystyrt 3. november 1945, bare fem måneder etter at hun var født. Hennes mor giftet seg noen år senere med Paul Beaulieu, en offiser i det amerikanske luftforsvaret.

## Livet med Elvis
Familien Beaulieu var stasjonert i Vest-Tyskland da Elvis var der i militæret. Priscilla var 14 år og Elvis 24 da de møttes 13. september 1959 på en fest i Elvis' hjem i Bad Nauheim. De traff hverandre jevnlig inntil Elvis var ferdig i militæret og forlot Vest-Tyskland i mars 1960. De neste årene holdt de kontakten over telefon, og Priscilla besøkte Elvis to ganger i 1962. I mars 1963 fikk Priscilla lov av foreldrene til å flytte inn på Graceland i Memphis. I sin selvbiografi *[[Elvis and Me]]* minnes Priscilla hvordan Elvis kunne holde seg våken hele natten og sove det meste av dagen. Hvis han ønsket å gå ut, leide han gjerne hele etablissementet slik at han ikke skulle bli forstyrret av fans. Priscilla skriver i boka at selv om han kunne være timer alene med henne i hennes soverom, og de var mye intime, var bryllupsnatten første gang de hadde samleie. Det bestrides i en biografi om Priscilla, hvor det hevdes at hun og Elvis hadde samleie andre gang de møttes i 1959. Videre står det å lese at Priscilla hadde sex med en tidligere militærvenn av Elvis, Currie Grant, mot at han introduserte henne for Elvis. Priscilla reagerte på påstanden(e) ved å gå til søksmål mot vedkommende i oktober 1996. Rettssaken startet 17. september 1997 i Santa Monica. Currie Grant ble 19. august 1998 dømt til å betale Priscilla 75&nbsp;000 amerikanske dollar (mer enn 46&nbsp;000 britiske pund) for ærekrenkelse(r).

I selvbiografien hevder Priscilla at hun som 14-åring nesten ble voldtatt av en av Elvis' venner. «Kurt», egentlig Currie Grant, var blitt bedt av Elvis om å kjøre henne hjem. Mens hun døste av forlot han hovedveien. Hun skriver at han forsøkte å kysse henne og lempet henne ned på setet. Hun kjempet imot og prøvde å tilkalle hjelp ved å fløyte med hornet og blinke med lysene. Hun skriver videre at han må ha fryktet å bli oppdaget, og valgte å la henne være i fred. Til å begynne med tiet hun om hendelsen, og først da Elvis merket at hun var oppskaket under et besøk noen dager senere, fortalte hun hva som hadde skjedd. Elvis ble rasende, men av frykt for at Priscillas foreldre ikke ville la dem treffe hverandre igjen, informerte de ingen andre. Currie Grant har benektet at han forsøkte å voldta Priscilla.

## Karriere
### Skuespiller
Priscilla hadde rollen som Jenna Wade i *[[Dallas (TV-serie)|Dallas]]* fra 1983 til 1988. Hun spilte mot Leslie Nielsen i ablegøyefilmtrilogien *[[Mannen med den nakne pistol]]* (1988, 1991 og 1994), samt i *[[The Adventures of Ford Fairlane|Ford Fairlane]]* (1990). Dessuten har hun hatt roller i bl.a. TV-seriene *[[Melrose Place]]* (1996), *[[En engel iblant oss]]* (1997) og *[[Spin City]]* (1999).

### ''Dancing with the Stars''
Priscilla var deltaker i sesong 6 av den amerikanske utgaven av den britiske *[[Strictly Come Dancing]]*; partneren var Louis van Amstel.

## Personlig
Priscilla er medlem av Scientologikirken og uttaler seg offentlig om religionens anti-psykiatri-frontgruppe, CCHR.

Priscilla var sammen med den ti år yngre skuespilleren Marco Garibaldi i ca. 22 år (til mars 2006), og sammen har de sønnen Navarone Garibaldi Garcia (født 1. mars 1987).

## Portretteringer i filmer og serier
Priscilla har blitt portrettert av Season Hubley i *Elvis* (1979), Susan Walters i *Elvis and Me* (1988), Kehli O'Byrnein i *Elvis and the Colonel* (1993), Alyson Court i *Elvis Meets Nixon* (1997), Antonia Bernath i *Elvis* (2005), Erin Chambers i *Tears of a King* (2007), Ashley Greene i *Shangri-La Suite* / *Kill the King* (2016), Olivia DeJonge i *Elvis* (2022) og Cailee Spaeny i *Priscilla* (2023).

## Bibliografi
* Presley, Priscilla (1985) *[[Elvis and Me]]* ISBN 0-399-12984-7
* Presley, Priscilla / Presley, Lisa Marie (2005) *[[Elvis by the Presleys]]* ISBN 0-307-23741-9

## Noter



## Referanser


## Kilder
* Clayton, Rose / Dick Heard (2003) *Elvis: By Those Who Knew Him Best* Virgin Publishing Limited ISBN 0-7535-0835-4
* Clutton, Helen (2004) *Everything Elvis* ISBN 0-7535-0960-1
* Edwards, Michael (1988) *Priscilla, Elvis and Me* ISBN 0312022689
* Finstad, Suzanne (1997) *Child Bride: The Untold Story of Priscilla Beaulieu Presley* (Utdrag på amazon.com)
* Goldman, Albert (1981) *Elvis* ISBN 0-140-05965-2
* Guralnick, Peter (1999) *Careless Love. The Unmaking of Elvis Presley* Back Bay Books ISBN 0-316-33297-6
* Guralnick, Peter / Jorgensen, Ernst (1999) *Elvis: Day by Day* ISBN 0-345-42089-6
* Presley, Priscilla (1985) *Elvis and Me* ISBN 0-399-12984-7
* Victor, Adam (2008) *The Elvis Encyclopaedia* Peter Mayer Publishers Inc. ISBN 9780715638163

## Eksterne lenker
* 
* 
* 
* Priscilla Presley hos Allmovie
* Priscilla Beaulieu Presley Fansite 
* Elvis Presley Directory